Author: Romancikova
Last saved by: agenda0
Company: MDPT

Návrh na privatizáciu majetkového podielu štátu 
v spoločnosti Slovenské aerolínie, a.s.

Vláda pri prerokovaní materiálu k návrhu na zrušenie určenia spoločnosti Slovenské aerolínie, a.s. Bratislava za národného leteckého dopravcu Slovenskej republiky 20. januára 1999 uložila v bode B.1. uznesenia číslo 61/1999 ministrovi dopravy, pôšt a telekomunikácií „v spolupráci s ministerkou financií preskúmať a navrhnúť spôsob ukončenia účasti štátu v spoločnosti Slovenské aerolínie, a.s. Bratislava s cieľom minimalizácie dopadu na štátny rozpočet“. Plnenie úlohy bolo listom 2692/00-S z 3. januára 2001 predĺžené do 30. júna 2001. 
Pri prerokovaní návrhu harmonogramu urýchlenia privatizácie prijala vláda 31. januára 2001 uznesenie číslo 87/2001, ktorým uložila ministrovi dopravy, pôšt a telekomunikácií „predložiť na rokovanie Porady ekonomických ministrov a na Ministerstvo pre správu a privatizáciu národného majetku SR návrh ďalšieho postupu nakladania s časťou majetku spoločnosti Slovenské aerolínie, a.s. Bratislava“, ktorá je vo vlastníctve štátu do 15. februára 2001. Termín úlohy bol na rokovaní Porady ekonomických ministrov 19. februára 2001 predĺžený do 15. marca 2001. 
Po prerokovaní uvedeného materiálu Porada ekonomických ministrov 26. marca 2001 uložila ministrovi dopravy, pôšt a telekomunikácií dopracovať predložený Návrh ďalšieho postupu nakladania s majetkom štátu v spoločnosti Slovenské aerolínie, a.s. o analýzu možností, rizík, výhod a nevýhod navrhnutého postupu a alternatívnych spôsobov nakladania s majetkovou účasťou štátu. Dopracovaný materiál nebol na rokovaní Porady ekonomických ministrov 28. mája 2001 schválený. Odporúčalo sa posudzovaný problém riešiť s využitím postupov, ktoré umožňuje zákon č. 328/1991 Zb. o konkurze a vyrovnaní v znení neskorších predpisov a návrh ďalšieho postupu podľa uvedeného odporúčania predložiť na rokovanie Porady ekonomických ministrov. 
Aktuálny stav hospodárenia spoločnosti
	Slovenské aerolínie, a.s. dosiahli za 1. štvrťrok 2001 dvojnásobný nárast tržieb oproti rovnakému obdobiu roku 2000, pri zvýšení počtu prepravených cestujúcich o 48 % a súčasnom raste prevádzkových nákladov v porovnávaných obdobiach iba o 13,7 %. Spoločnosti sa podarilo zastaviť nárast celkových cudzích zdrojov, stav krátkodobých záväzkov sa znížil o 4,4 %, záväzky z obchodného styku o 7,1 %. Uvedené skutočnosti viedli k zlepšeniu prevádzkového hospodárskeho výsledku spoločnosti za 1. štvrťrok 2001 o 26 % v porovnaní s 1. štvrťrokom 2000 a boli dosiahnuté v období pred hlavnou letnou sezónou. Predbežné výsledky za 1. polrok 2001 signalizujú približne 50 % nárast výkonov oproti 1. polroku 2000 v oboch kategóriách výšky tržieb aj počtu prepravených cestujúcich, pričom vyššou mierou ako v predchádzajúcom roku sa na tomto raste podieľal export výkonov do zahraničia. 

Riešenie pohľadávok štátu 
Slovenské aerolínie, a.s. listom z 15. júna 2001 navrhli spôsob vyrovnania záväzkov voči Ministerstvu dopravy, pôšt a telekomunikácií SR za prenájom lietadiel TU – 154 M. Dňa 19. júna 2001 uhradili prvú splátku dlžnej sumy vo výške viac než 8 mil. Sk. Ďalšie platby v rozsahu 38,9 mil. Sk sa budú realizovať v pravidelných mesačných intervaloch. Spoločnosť uzatvorila 23. marca 2001 so Slovenskou správou letísk dohodu o úhrade splátok, na základe ktorej nesplatené záväzky z minulých období budú uhradené do 16. júla 2001 pravidelnými týždňovými splátkami, ktoré spoločnosť riadne plní (zostatok ku dňu 30. júna 2001 predstavuje čiastku 3,8 mil. Sk). Nové záväzky spoločnosť spláca v termínoch splatnosti a zároveň na garanciu a zabezpečenie nových platieb zložila na účet Slovenskej správy letísk depozit vo výške 5,3 mil. Sk. 
Vzhľadom na tento stav Ministerstvo dopravy, pôšt a telekomunikácií SR v najbližšom čase nepovažuje za účelné a potrebné uplatniť voči spoločnosti postup podľa zákona číslo 328/1991 Zb. o konkurze a vyrovnaní v znení neskorších predpisov, najmä pri prihliadnutí k súčasnému riešeniu záväzkov spoločnosti, nízkemu stavu majetkových aktív spoločnosti, ktoré by v prípade konkurzu nezabezpečili výnosnosť pohľadávky a pri poukázaní na ust. § 37, ods. 2f zák. č. 143/1998 (letecký zákon), podľa ktorého žiadateľ o licenciu tuzemského leteckého dopravcu musí podať čestné vyhlásenie, že jeho majetok nebol predmetom konkurzného konania v období posledných piatich rokov. Stav splácania záväzkov voči štátu bude Ministerstvo, dopravy, pôšt a telekomunikácií SR naďalej sledovať. 
Podľa vyjadrenia Ministerstva hospodárstva SR sú Slovenské aerolínie, a.s. v súčasnosti obchodným partnerom väčšiny cestovných kancelárií organizujúcich letecké zájazdy v SR. V roku 2001 majú kontrahovaných cca 153 tis. miest a 986 letov. Cestovné kancelárie v nadväznosti na leteckú prepravu majú zabezpečené ubytovacie kapacity v zahraničí. Prípadné využitie postupov zákona o konkurze alebo okamžité ukončenie účasti štátu v spoločnosti bez prevzatia záväzkov spoločnosti voči cestovným kanceláriám môže ohroziť priebeh letnej turistickej sezóny. 
V nadväznosti na to predkladáme tento návrh na privatizáciu  majetkovej účasti štátu v spoločnosti  Slovenské aerolínie, a.s.:
a)	zaradenie do privatizácie
Privatizácia majetkového podielu štátu sa uskutoční v súlade so zákonom č. 92/1991 Zb. o podmienkach prevodu majetku štátu na iné osoby v znení neskorších predpisov. Ministerstvu pre správu a privatizáciu národného majetku predložíme v termíne do 20. augusta 2001 návrh na zaradenie prevodu 34 % majetkovej účasti štátu na podnikaní spoločnosti Slovenské aerolínie, a.s. do zoznamu podnikov určených na privatizáciu. 
Privatizačný projekt majetkovej účasti štátu na podnikaní spoločnosti Slovenské aerolínie bude v súlade s § 9 zákona predložený  Ministerstvu pre správu a privatizáciu národného majetku SR na 
realizáciu. Základný privatizačný projekt bol spracovateľom predložený Ministerstvu, dopravy, pôšt a telekomunikácií SR dňa 29. júna 2001 na posúdenie. 
Podľa stanov akciovej spoločnosti Slovenské aerolínie, a.s. je prevod akcií podmienený predchádzajúcim súhlasom valného zhromaždenia spoločnosti pri dodržaní predkupného práva ostatných akcionárov. Akcionári spoločnosti na mimoriadnom valnom zhromaždení konanom 30. novembra 2000 odsúhlasili ukončenie účasti štátu v spoločnosti odpredajom podielu. Ministerstvo v decembri 2000 ponúklo majetkový podiel štátu v spoločnosti ostatným akcionárom. Záujem prejavila spoločnosť Willi, a.s. Ministerstvo v januári 2001 navrhlo spoločnosti kúpnu cenu, ktorá zodpovedá nominálnej hodnote akcií. Rokovania neboli do júna 2001 uzatvorené. Preto ministerstvo v záujme ďalšieho fungovania spoločnosti a vzhľadom na plnenie úlohy C.5. uzn. vlády č. 87/2001 koncom júna 2001 rozhodlo o ukončení rokovaní a navrhuje privatizovať majetkový podiel štátu.  
b)	metóda privatizácie
Pri privatizácii majetkového podielu štátu navrhujeme použiť metódu priameho predaja akcií na základe výberového konania. Pri predaji akcií treba brať do úvahy skutočnosť, že spoločnosť je po zastavení jej činnosti v roku 1999 podkapitalizovaná a vzhľadom na krátku dobu prevádzkovej činnosti hospodári so stratou. Na základe toho možno predpokladať, že predajom 34 % podielu akcií v nominálnej hodnote 75 mil. Sk sa v súčasnosti nedosiahne primeraný výnos. Spoločnosť nevyhnutne potrebuje ozdravenie formou kapitálových investícií. Vzhľadom na ekonomickú situáciu spoločnosti a zároveň sledovaný cieľ minimalizácie dopadu predaja majetkovej účasti štátu na štátny rozpočet navrhujeme realizovať predaj 34 % podielu štátu formou priameho predaja akcií na základe výberového konania a do úvahy brať najmä zabezpečenie primeraného výnosu z predaja akcií a zabezpečenie primeraného rozvoja spoločnosti investovaním do spoločnosti zo strany nadobúdateľa akcií .